Alcàsser inverteix en els polígons industrials per a convertir-los en un referent
dt., 08/11/2022 - 13:35

L'Ajuntament d'Alcàsser ha dut a terme diferents actuacions en els polígons industrials de L'Alter i El Pla, amb l'objectiu d'impulsar-los i convertir-los en un referent. «Es tracta d'un dels motors econòmics del nostre poble i, des de l'equip de govern, sempre hem tingut clar la importància d'invertir recursos per a la seua modernització», ha assenyalat l'alcaldessa de la localitat, Eva Zamora.

D'aquesta manera, en totes dues zones industrials, s'ha apostat per la regeneració paisatgística i ambiental de la zona; la millora de l'enllumenat públic en pro de l'eficiència energètica i les energies renovables; la millora viària amb la creació de més aparcaments, nous accessos o vials més amplis; nova senyalització i identificació de carrers; senyalització horitzontal i vertical de trànsit; i la incorporació de la vigilància a través de CCTV connectat a la Policia Local.

A més, en el polígon L'Alter, s'ha millorat el sanejament separatiu de les aigües residuals; mentre que en El Pla s'ha desenvolupat una eina web amb informació accessible del polígon industrial.

Per a dur a terme aquestes actuacions, l'Ajuntament d'Alcàsser ha treballat en la sol·licitud de subvencions a l'IVACE (Institut Valencià de la Competitivitat Empresarial) per a fer front a la important inversió que requeria la modernització d'aquestes dues zones industrials.

L'última subvenció va ser concedida al maig d'aquest mateix any, superant els 160.000 € que es van destinar a la millora de la senyalització i zones verdes del Pla; així com a acabar, en L'Alter, la substitució de lluminàries a tipus LED, la millora de la senyalització i l'obertura de part del carrer Ferrers.

Sobre aquest tema, Zamora ha declarat que «facilitar el treball de les empreses que estan instal·lades en els polígons industrials d'Alcàsser, però també de les futures empreses que vulguen implantar-se és un compromís adquirit per aquest equip de govern que, sens dubte, continuarem executant».